
Strategia care face jocurile UE. Fermerii români, scoși vinovați 
pentru deșertificare 


Strategia pentru combaterea deșertificării, elaborată de , face jocurile 
UE. Fermierii sunt considerați printre principalele cauze ale degradării solului, dat fiind că 
ar folosi prea multe îngrășăminte și pesticide. În realitate, însă, agricultorii români 
utilizează cantități infime faţă de restul Europei. Mai mult, ministerul critică faptul că în 
ţara noastră s-ar utilize aproape integral potenţialul agricol. 


——— 


deșertificării nu aduce nimic nou în afara acuzațiilor îndreptate către agricultorii români, care, alături 
de eroziuni naturale și încălziri globale, ar constitui sursa principală a degradării solului. 


Potrivit unor date din 2013, suprafața expusă la deșertificare, caracterizată de o climă aridă, semiaridă 
sau uscat-subumedă, era de aproximativ 30% din suprafaţa totală a României, situându-se în cea mai 
mare parte în Dobrogea, în Moldova, în partea de sud a Câmpiei Române și în Câmpia de Vest — vestul 
Câmpiei Tisei. Terenurile afectate sunt folosite preponderent în agricultură (cca. 80% din total, din 


care cca. 60% sunt terenuri arabile), silvicultură (cca. 8%) și ape, și sunt situate îndeosebi în Lunca și 
Delta Dunării, susține ministerul. 


“Presiunea umană asupra resurselor de sol este reflectată de proporția ridicată a terenurilor agricole 
(62,06%) și de folosirea aproape a întregului potențial de soluri arabile ale țării (>96%). Atât 
terenurile degradate natural cât și cele degradate antropic și-au pierdut parţial sau total capacitatea 
productivă și, ca urmare, ele dau producţii vegetale slabe sau nu dau niciun fel de recolte, reclamând 
măsuri speciale de ameliorare pentru refacerea potenţialului lor productiv. Circa 12 milioane ha 
terenuri agricole, din care aproximativ 80% terenuri arabile, sunt afectate de una sau mai multe 
limitări, cum sunt: seceta frecventă, exces periodic de apă, eroziunea hidraulică a solului, alunecări de 
teren, eroziune eoliană, soluri saline și alcalice, aciditate puternică și moderată, conţinut redus și foarte 
redus de humus, conţinut mic și foarte mic de fosfor accesibil, conținut mic de azot total, conţinut mic 
de potasiu accesibil, carențe de zinc, poluare chimică, soluri degradate prin diverse lucrări etc”, se 
arată în Strategia pentru combaterea deșertificării. 


Deficit de humus 


Rezerva mică și foarte mică de humus în soluri este problema esenţială în dezvoltarea unei agriculturi 
durabile, consideră Ministerul Mediului. Solurile cu deficit de humus reprezintă 40,5% din terenurile 
arabile și există riscul ca și în următorii ani conţinutul de humus în terenurile arabile să scadă, ceea ce 
va afecta substanţial calitățile fizice, chimice și microbiodiversitatea solurilor. Epuizarea rezervelor de 
fosfor mobil în sol poate fi acoperită, în principal, din îngrășămintele fosfatice, solurile cu deficit de 
fosfor ocupând aproximativ 28,8% din terenurile arabile. 


"Suprafaţa extrem de mare de teren agricol afectată de diferite forme de degradare se datorează, 
printre altele, neluării măsurilor de prevenire a eroziunii, lucrările solului, utilizarea necorespunzătoare 
a fertilizanților și pesticidelor, folosirea în exces a mașinilor agricole grele, managementul defectuos al 
sistemelor de irigație și altor lucrări de îmbunătăţiri funciare etc”, se precizează în Strategie. 


Emisiile vin din sol 


Estimările realizate în 2019 la nivelul României au scos în evidenţă faptul că solurile produc 49% din 
emisiile totale provenite din sectorul agricol. Potrivit Ministerului mediului, aceste emisii sunt asociate 
cu aplicarea, printre altele, a îngrășămintelor minerale și organice și a amendamentelor. Pe de altă 
parte, nivelul emisiilor de gaze cu efect de seră în atmosferă este mai mare în cazul aplicării direct în 
sol a îngrășămintele minerale pe bază de azot sau a bălegarul animalier, decât dacă acestea ar fi 
depozitate pe sol. “Un sistem agricol care promovează în principal protecția mediului este sistemul 
agricol organic ce vizează reducerea sau chiar eliminarea utilizării îngrășămintelor minerale și a 
pesticidelor”, a concluzionat Ministerul Mediului. 


